Herforingjaráð og ráðamenn víða um heim hafa fordæmt aðgerðir herforingjastjórnarinnar í Mjanmar í gær. Ræðismaður Sameinuðu þjóðanna í Mjanmar segir áhyggjuraddir ráðamanna heims hafa litla þýðingu fyrir íbúa landsins. Hið minnsta 114 voru myrt í mótmælum í gær.
Eins og nánast alla daga frá 1.febrúar síðastliðnum kom fólk saman víða í Mjanmar í morgun til að mótmæla valdaráni hersins þar í landi. Mótmælendur komu saman í dag þrátt fyrir að dagurinn í gær hafi verið sá mannskæðasti í næstum tvo mánuði. Hið minnsta 114 voru myrt af hermönnum í mótmælum gærdagsins, þeirra á meðal fimm ára drengur og þrettán ára stúlka.
Í gær var haldið upp á árlegan dag hersins þar í landi og herforingjastjórnin varaði fólk við því að mótmæla þennan tiltekna dag. Fjölmörg gerðu það nú samt og herinn tók á móti af áðurnefndri hörku víðsvegar um landið.
Yfirlýsingar hafa borist víða að þar sem framgöngu herforingjastjórnarinnar í gær er harðlega mótmælt.
Guðlaugur Þór Þórðarson, utanríkisráðherra, skrifar á Twitter-síðu sína, að ofbeldisfullum aðgerðum gegn friðsömum mótmælendum verði að linna og að draga verði til ábyrgðar þau sem gerist sek um mannréttindabrot.
Herforingjaráð tólf ríkja, þeirra á meðal Bandaríkjanna, Bretlands, Japans og Ástralíu, fordæmir sömuleiðis aðgerðir starfssystkina sinna í Mjanmar.
Tom Andrews, sérstakur ræðismaður Sameinuðu þjóðanna í Mjanmar, sagði í yfirlýsingu í gær að nú væri tími til að grípa til aðgerða. Annað hvort í gegnum Öryggisráð Sameinuðu þjóðanna eða öðrum leiðum.
Gagnrýnisraddir og áhyggjur ráðamanna víða um heim ristu heldur grunnt hjá íbúum Mjanmar, á meðan herinn væri að murka úr þeim lífið, segir sömuleiðis í yfirlýsingu Andrews.
Hið minnsta 114 voru myrtir í mótmælum gegn herforingjastjórninni í Mjanmar í gær. Ræðismaður Sameinuðu þjóðanna í Mjanmar segir áhyggjuraddir ráðamanna heims hafi lítið að segja fyrir Mjanmara. 